Táto dôležitosť je obsiahnutá v slove kníhkupectvo – začiatok slova je o písmenách, ale koniec slova o číslach.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Čísla. Mohlo by sa zdať, že sú pre nás dôležité len písmená, ale dôležité sú pre nás aj čísla. Táto dôležitosť je obsiahnutá v slove kníhkupectvo – začiatok slova je o písmenách, ale koniec slova o číslach. Okrem toho, že sme počítali čo sme minulý rok predali, sme si tento týždeň počítali aj nejaké knihy, ktoré sme nestihli cez sviatky. A dopadlo to takto.
## U nás v kníhkupectve
Dnes sme sa na porade bavili o tom, čo sme čítali a čo čítali naše deti medzi Vianocami a dneškom. Niekoho z nás zaujali Amerikáni, inú Ôsmy život (pre Brilku), ďalšiu Pieseň proroka a Spev drozda, začítali sme sa do knihy Železnice Mexika, aj do knihy Pokrivený pluh, ale čítali sme aj Hovoří Pýthie, Felikracie a Dinosauři v ulicích. Niektorí z nás čítali knihy, ktoré už roky nie sú v distribúciách a vracali a k starým poviedkam a poézii. Ale hovorili sme aj o tom, čo čítali naše deti a čo sme čítali s nimi: Priateľ Severu, Malý atlas domácí zábavy aneb Irmička se baví, Čarovné bytosti. Zaujímavé bolo, že sme sa viacerí ponorili s deťmi do čítania Pána Prsteňov. No a potom už bol koniec porady a tak sme ďalej o tom, čo sme čítali nehovorili, šli sme predávať a vrátili sme sa k číslam.
U nás v kníhkupectve sa minulý rok najviac predávali knihy o spoločenskom dianí, súčasnom aj minulom a o vzťahoch. Niektoré boli vo forme návodov, iné ako beletria. Niektoré boli o svete vzdialenom, iné o tom najbližšom. Máme to spočítané, napíšeme to za sebou, najpredávanejšími boli: Výnimočný stav, Amerikáni, Babička, Kde líšky dávajú dobrú noc, Kniha leta, Volajte ma Mandy, O Bohu, ktorý neexistuje, Odvaha k súcitu, Tvarožkovci, Sedliačky, Plachý dom, Bizarné poviedky, Sloboda byť slobodný, Ľudia, ktorí sú vždy so mnou, Rieka, čo tečie naopak, Pes na ceste a Sylwa Rerum. Potom je ešte veľa iných kníh, ktorých sa tiež predalo veľa, ale to by bolo veľa počítania a veľa písania.
Začína sa hovoriť o tom, aké knihy sú súce na vydaj, čo vydavateľstvá pripravujú. Hovorí sa to šeptom a neoficiálne, nebudeme o tom teda hovoriť verejne. Ale to, čo sa nás týka prezradiť môžeme. Malé – veľké odhalenie a možno aj dôvod na malú – veľkú radosť. Naznačíme niečo z najbližších plánov vydavateľstva Artforum na rok 2026. Úvod roka, a to asi nielen v knihe, bude napínavý. Zavedieme vás do Ukrajiny. Vidím, že ťa zaujíma tma je bestsellerový ukrajinský psychologický thriller od Illariona Pavliuka. Skúma ľudskú ľahostajnosť a zlo prostredníctvom prípadu nezvestného dieťaťa v prekliatej dedine. Kniha bola v roku 2023 najpredávanejšou v Ukrajine. Detských i dospeláckych čitateľov opäť pozveme do krajiny, kde chodia zvieratá vzpriamene, rozprávajú, nosia oblečenie, šoférujú snehové pluhy a v noci počúvajú rádio. V susednej krajine bývajú ľudia, ktorí sú zo zvierat najinteligentnejší. Alebo, že by nie? Jean-Claude Mourlevat nie je pre slovenských čitateľov neznámy. Jeden z najobľúbenejších francúzskych spisovateľov pre deti a mládež, autor kultových knižiek o hrdinskom ježkovi Jeffersonovi, prichádza do vydavateľstva Artforum už so štvrtou knihou a tretím pokračovním o Jeffersonovi. Je to kniha o snehu, myslíte, že keď vyjde, bude u nás ešte takto bielo ako teraz? Robíme všetko preto, aby si ju čitateľky a čitatelia mohli vziať so sebou na jarné prázdniny!
A ešte jedna zo zmien. Na koniec tohto newslettra vám vždy pridáme články z medziknihami.sk kde sa o knihách píše viac. Nebudeme sem dávať všetky, spomenieme len pár a vy si vyberiete do ktorých sa začítate. Päť pokusov, ako sa vyrovnať s existenciou v diele Thomasa Bernharda. Ako hovoriť o nevysloviteľnom, dialóg s knihami Virginie Despentes, Annie Ernaux, Vanessy Springory alebo Toni Morrisonovej. Poézia Anne Carson – nohami v klasike, hlavou v oblakoch súčasnosti. Starnúť znamená naučiť sa strácať.
To je na dnes všetko. Celý týždeň budeme v kníhkupectve. Budeme vítať nové knihy a budeme vítať vás. Kávu máme, poéziu máme, teplota je u nás vždy nad nulou. Tešíme sa na vás u nás v kníhkupectve.
❤️ Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.